Σπιτικός χαλβάς του μπακάλη με ταχίνι, φυστίκια, μέλι και ροδόνερο
Απίθανη ιδέα! Χαλβάς του μπακάλη από τα χεράκια μας, χωρίς κόπο. Θα χρειαστεί, όμως, να έχουμε ένα θερμόμετρο ζαχαροπλαστικής.
300 γρ. ταχίνι, καλά ανακατεμένο με το λάδι του * , 300 γρ. μέλι της αρεσκείας μας, 150 γρ. φυστίκια Αιγίνης, ελαφρώς καβουρδισμένα + 1 κουτ. σούπας θρυμματισμένα, για το γαρνίρισμα, 2 κουτ. σούπας βρώσιμα αποξηραμένα πέταλα τριαντάφυλλου, για γαρνίρισμα (προαιρετικά· τα βρίσκουμε σε μπαχαράδικα), 1/2 κουτ. γλυκού ροδόνερο
Για τον σπιτικό χαλβά με ταχίνι, φυστίκια, μέλι και ροδόνερο, καλύπτουμε τον πάτο και τα πλάγια μιας μακρόστενης φόρμας για κέικ με λαδόκολλα.Σε κατσαρόλα με χοντρό πάτο βάζουμε το μέλι και το ζεσταίνουμε σε δυνατή φωτιά. Με ένα θερμόμετρο ζαχαροπλαστικής, αρχίζουμε από τώρα να μετράμε.Ανακατεύουμε συνεχώς έως ότου αρχίσει να σιγοβράζει και το θερμόμετρο δείξει 127°C.Αποσύρουμε από τη φωτιά και το αφήνουμε να κρυώσει για 3 λεπτά.Στο μεταξύ, βάζουμε το ταχίνι σε μια άλλη κατσαρόλα και το ζεσταίνουμε σε μέτρια φωτιά ανακατεύοντας για περίπου 3 λεπτά. Θέλουμε ίσα να ζεσταθεί και να γίνει πιο ρευστό και ομοιογενές.Το αδειάζουμε στην κατσαρόλα με το ζεστό μέλι.Προσθέτουμε το ροδόνερο και τα 150 γρ. φυστίκια Αιγίνης και ανακατεύουμε πολύ καλά με μια σπάτουλα.Ρίχνουμε το μείγμα στη φόρμα, το στρώνουμε ομοιόμορφα και το αφήνουμε να κρυώσει εντελώς σε θερμοκρασία δωματίου.Τυλίγουμε τη φόρμα με επιπλέον χαρτί ψησίματος και διαφανή μεμβράνη και τη βάζουμε στο ψυγείο για 36 ώρες, ώστε να αφήσουμε να δημιουργηθούν οι κρύσταλλοι ζάχαρης που δίνουν στον χαλβά αυτή την ιδιαίτερη γεύση και υφή.Κόβουμε με ένα πολύ κοφτερό μαχαίρι σε κομμάτια, όσο ο χαλβάς είναι ακόμα πολύ κρύος από το ψυγείο, στολίζουμε με τα φυστίκια Αιγίνης και τα ροδοπέταλα (αν θέλουμε), αφήνουμε να έρθει σε θερμοκρασία δωματίου και σερβίρουμε.
Ταχίνι,Φυστίκια,Νηστίσιμα